A BIZOTTSÁG 1762/2002/EK RENDELETE

(2002. október 2.)

a 3035/80/EGK rendeletben szereplő árucikkek formájában exportált egyes mezőgazdasági termékekre vonatkozó export-visszatérítések fizetésével összefüggő statisztikai adatokról szóló 3223/93/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2580/2000/EK rendelettel[1] módosított, a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról szóló, 1993. december 6-i 3448/93/EK tanácsi rendeletre[2] és különösen annak 20. cikkére,

mivel:

(1) Az információtechnológiai rendszerek fejlődésének és a Bizottság azon folyamatos követelésének fényében, hogy jobb statisztikai adatok álljanak a rendelkezésére, helyénvaló a Bizottsággal közölt statisztikai adatok formátumának és körének kiigazítása a legutóbb az 1432/96/EK rendelettel[3] módosított, a 3035/80/EGK rendeletben szereplő árucikkek formájában exportált egyes mezőgazdasági termékekre vonatkozó export-visszatérítések fizetésével összefüggő statisztikai adatokról szóló, 1993. november 25-i 3223/93/EK bizottsági rendeletnek[4] megfelelően.

(2) Tekintettel az információtechnológia fejlődésére, már nem hasznos a statisztikai adatok termékcsoportok szerinti kezelése. Az ilyen adatok termékcsoportok szerinti közlését ezért már nem kell megkövetelni.

(3) A legutóbb az 1052/2002/EK rendelettel módosított[5], a Szerződés I. mellékletében nem szereplő áruk formájában exportált egyes mezőgazdasági termékekre vonatkozó export-visszatérítési rendszer alkalmazásának közös részletes szabályairól, valamint az e visszatérítések összegének megállapítására szolgáló szempontokról szóló, 2000. július 13-i 1520/2000/EK bizottság rendelet[6] 17. cikkének (2) bekezdése kiterjesztette az áruk körét, és csökkentette azt a küszöbértéket, amely fölött bejelentendő, hogy ezen áruk nagy százalékban tartalmaznak bizonyos tejtermékeket. A 3223/93/EK rendeletet ki kell igazítani, hogy tükrözze ezt a változást.

(4) A 3223/93/EK rendeletet ezért ennek megfelelően módosítani kell.

(5) Az e rendeletben előírt intézkedések összhangban vannak a Szerződés I. mellékletében nem szereplő feldolgozott mezőgazdasági termékek kereskedelmére vonatkozó horizontális kérdésekkel foglalkozó irányítóbizottság véleményével,

ELFOGADTA EZT A RENDELETET:

1. cikk

A 3223/93/EK rendelet a következőképpen módosul:

1. A 2. cikkben az első francia bekezdést el kell hagyni.

2. A 3. cikk helyébe a következő szöveg lép:

"3. cikk

(1) Az 1. cikk által megkövetelt statisztikai adatokat elektronikus fájlban kell eljuttatni a Bizottságnak a C. mellékletben megállapított formátumban.

(2) Az 1520/2000/EK bizottsági rendelet* hatálya alá tartozó azon árukról szóló statisztikai adatokat, amelyekre az előző hónapban export-visszatérítést nyújtottak, a nyolc számjegyű KN-kódok szerint kell csoportosítani, és annak tartalmaznia kell a következőket:

a) az ilyen áruk tonnában vagy más meghatározott mértékegységben kifejezett mennyisége;

b) az érintett mezőgazdasági alaptermékek mindegyikére az előző hónapban nyújtott export-visszatérítés nemzeti pénznemben kifejezett összege;

c) azon mezőgazdasági alaptermékek mindegyikének tonnában vagy más meghatározott mértékegységben kifejezett mennyisége, amelyekre visszatérítést nyújtottak.

(3) A 0405 20 10, a 0405 20 30, az 1806 90 60-től az 1806 90 90-ig terjedő, az 1901 10 00-tól az 1901 90 99-ig terjedő, valamint a 2106 90 98 KN-vámtarifaszámok alá tartozó azon exportált áruk esetében, amelyek 100 kg-ra vetítve legalább 51 kg, a 0402 10 19, a 0402 21 19, a 0405 10 11-től a 0405 90 90-ig, valamint a 0406 10 20-tól a 0406 90 99-ig terjedő KN-vámtarifaszámok alá tartozó, harmadik országokból preferenciális vámszabályok alapján behozott tejtermékeket tartalmaznak, a statisztikai adatok az alábbiakból állnak:

a) az ilyen áruk azon - tonnában kifejezett - mennyisége, amelyre az előző hónapban export-visszatérítést fizettek ki;

b) az ilyen árukra az előző hónapban nyújtott export-visszatérítés nemzeti pénznemben kifejezett összege;

c) a 0402 10 19, a 0402 21 19, a 0405 10 11-től a 0405 90 90-ig és a 0406 10 20-tól a 0406 90 99-ig terjedő KN-vámtarifaszámok alá tartozó, az exportált árukba foglalt termékek mennyisége, amelyeket harmadik országokból preferenciális vámszabályok alapján hoztak be."

* HL L 177., 2000.7.15., 1. o."

3. Az A. mellékletet el kell hagyni.

4. A rendelet egy C. melléklettel egészül ki, amelynek szövegét e rendelet melléklete állapítja meg.

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ezt a rendeletet a 2002. október 1-jétől kifizetett visszatérítésekre kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. október 2-án.

a Bizottság részéről

Loyola DE PALACIO

alelnök

MELLÉKLET

"C. MELLÉKLET

(A 3. cikk (1) bekezdése)

Elektronikus fájlban történő továbbítás esetén az adatokat a Bizottsághoz olyan ASCII táblázat formájában kell benyújtani, amelyben a különböző oszlopokat tabulátorok választják el (tabulátorral meghatározott formátum), és amelyben az első sor tartalmazza az oszlopok címét; vagy a Bizottság által korábban jóváhagyott bármely más formátumban.

Az áru KN-kódja Az áru mennyisége (tonna) Az alaptermék KN-kódja Az alaptermék mennyisége (tonna) Mennyiség"

[1] HL L 298., 2000.11.25., 5. o.

[2] HL L 318., 1993.12.20., 18. o.

[3] HL L 184., 1996.7.24., 17. o.

[4] HL L 292., 1993.11.26., 10. o.

[5] HL L 160., 2002.6.18., 16. o.

[6] HL L 177., 2000.7.15., 1. o.